Document ID: 31995D0410

31995D0410
L 243/25
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА СЪВЕТА
от 22 юни 1995 година
за определяне на правилата за микробиологично изследване чрез вземане на проби в предприятието на произход на домашните птици за клане, предназначени за Финландия и Швеция
(95/410/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност,
като взе предвид Директива 90/539/ЕИО на Съвета от 15 октомври 1990 г. относно ветеринарно-санитарните изисквания за търговията в Общността и вноса от трети страни на домашни птици и яйца за люпене (1), и по-специално член 10б, параграф 1 от нея,
като има предвид, че Комисията е одобрила оперативните програми, представени от Финландия и Швеция във връзка с изследванията за салмонели; като има предвид, че тези програми съдържат специфични мерки, отнасящи се до домашните птици за клане;
като има предвид, че извършването на микробиологични тестове от дадено предприятие представлява една от допълнителните гаранции, които се дават на Финландия и Швеция, както и осигурява гаранции, еквивалентни на получените по оперативните програми на Финландия и Швеция, признати чрез съответните решения на Комисията;
като има предвид, че спрямо пратките с домашни птици за клане от трети страни, Финландия и Швеция трябва да прилагат изисквания за внос, поне толкова строги, колкото тези, посочени в настоящото решение;
като има предвид, че правилата за микробиологично изследване чрез вземане на проби трябва да се установят чрез определяне на метода за вземане на проби, броя на пробите, които следва да се вземат, и микробиологичния метод за изследване на пробите;
като има предвид, че по отношение на обхвата на теста и методите, които следва да се приемат, е необходимо позоваване на становището на Научния ветеринарен комитет от неговия доклад от 10 юни 1994 г.,
като има предвид, че микробиологичните тестове следва да не се изискват при домашните птици за клане от предприятие, което е включено в програма, призната за еквивалентна на тези, провеждани от Финландия и Швеция;
като има предвид, че съгласно член 10б, параграф 2 от Директива 90/539/ЕИО, разпоредбите на настоящото решение трябва да вземат под внимание оперативните програми, одобрени и прилагани от Финландия и Швеция,
ПРИЕ НАСТОЯЩОТО РЕШЕНИЕ:
Член 1
Съгласно член 10б от Директива 90/539/ЕИО пратките с домашни птици за клане, предназначени за Финландия и Швеция, са предмет на правилата, посочени в членове 2 и 3.
Член 2
Микробиологичният тест за салмонели, предвиден в член 10б от Директива 90/539/ЕИО, се извършва съгласно посоченото в приложение А.
Член 3
1. Домашните птици за клане, които се изпращат за Финландия и Швеция, се придружават от сертификата, посочен в приложение Б.
2. Сертификатът, предвиден в параграф 1, може
-
или да се придружава от сертификат-образец 5 в приложение IV към Директива 90/539/ЕИО,
-
или да бъде инкорпориран в сертификата, посочен в първо тире.
Член 4
Съветът по предложение на Комисията, съставено в светлината на доклада, изготвен на базата на резултатите от прилаганите от Финландия и Швеция оперативни програми, и на опита, натрупан при прилагането на настоящото решение, преразглежда настоящото решение преди 1 юли 1998 г.
Член 5
Настоящото решение се прилага от 1 юли 1995 г.
Член 6
Адресати на настоящото решение са държавите-членки.
Съставено в Брюксел на 22 юни 1995 година

Labels: 17
19
3
6
18